**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO DĖL SENIŪNAITIJŲ SUDARYMO PROJEKTO**

**1. Sprendimo projekto esmė, tikslai ir uždaviniai.**

Sprendimo projektu Klaipėdos miesto teritorija yra suskirstoma į 54 seniūnaitijas, seniūnaitijos yra sugrupuojamos į 4 grupes pagal vietos bendruomenių tarybų veiklos teritorijas. Šiuo sprendimu naikinamas ankstesnis tarybos sprendimas, kuris buvo parengtas laikantis principo sugrupuoti seniūnaitijas pagal daugiabučių namų administratorių aptarnaujamas teritorijas. Taip pat atitinkamai koreguojami seniūnaičių sueigos nuostatai.

**2. Projekto rengimo priežastys ir kuo remiantis parengtas sprendimo projektas.**

2010 m. liepos 2 d. Klaipėdos miesto savivaldybės taryba priėmė sprendimą Nr. T2-174 “Dėl seniūnaitijų sudarymo“. Per šį laikotarpį Klaipėdos miesto teritorijoje buvo pastatyta naujų gatvių, suteikti adresai, kuriuos būtina priskirti atitinkamoms seniūnaitijoms. 2013 m. lapkričio 29 d. įsakymu Nr. AD1-3009 savivaldybės administracijos direktorė sudarė darbo grupę seniūnaitijų ribų keitimo tikslingumui išnagrinėti. Darbo grupės išvadose siūloma atsisakyti seniūnaitijų skirstymo pagal daugiabučių namų administratorių aptarnaujamas teritorijas ir sugrupuoti seniūnaitijas vadovaujantis Vietos bendruomenių tarybų teritoriniu suformavimu pagal rinkimų apygardų teritorijas. Taip pat minėtu tarybos sprendimu buvo patvirtinti ir seniūnaičių sueigos nuostatai, kurie reglamentuoja daugiabučių namų administratorių ribose veikiančių seniūnaitijų išrinktų seniūnaičių susirinkimus. Šios nuostatos siūloma atsisakyti, nes Vadovaujantis LR savivaldos įstatymu, seniūnaičiai Klaipėdos mieste buvo išrinkti dviejų metų kadencijai. Atsižvelgiant, kad šiuo metu išrinktų seniūnaičių kadencija eina į pabaigą, siūloma įvertinti pasikeitusią situaciją.

**3. Kokių rezultatų laukiama.**

Siūloma po 2010 m. naujai atsiradusias gatvesatitinkamaipriskirti **Šviesos g.** seniūnaitijai: Dailės g., Dobilo 1-oji g., Dobilo 2-oji g.; **Tauralaukio** seniūnaitijai **-** Akacijų g., Austėjos g., Daugulių g., Gabijos g., Jazminų g., Laukpačio g., Medeinos g., Perkūno g., Ragainės g., Žemynos g.; **Saulėtekio g.** seniūnaitijai- Graumenės g., Klausmylių g., Lankiškių g., Medikių g., Peleikių g.; **Šatrijos** seniūnaitijai- dalis Zanavykų gatvės buvo pervadinta į Mažoji Zanavykų g.; **Girulių** seniūnaitijai **-** Dianos g., tokiu būdu užtikrinant, kad visi miesto adresai būtų priskirti seniūnaitijoms. Šie pakeitimai užtikrins viso miesto gyventojų atstovavimą. Per mėnesį nuo šio tarybos sprendimo įsigaliojimo tikimasi parengti seniūnaičių rinkimų tvarkos aprašą. Planuojama numatyti seniūnaičiams su jų, kaip seniūnaičių, veikla susijusioms kanceliarijos, pašto, telefono, interneto ryšio, transporto išlaidoms apmokėti skirtą išmoką bei pateikti tarybai svarstyti šios išmokos dydį bei atsiskaitymo tvarką.

**4. Sprendimo projekto rengimo metu gauti specialistų vertinimai.**

2013 m. lapkričio 29 d. įsakymu Nr. AD1-3009 savivaldybės administracijos direktorės sudaryta darbo grupė seniūnaitijų ribų keitimo tikslingumui išnagrinėti pasiūlė nekeisti seniūnaitijų skaičiaus, suskirstyti seniūnaitijas į 4 stambesnes teritorijas pagal Vietos bendruomenių tarybų ribas, atsisakyti seniūnaitijų skirstymo pagal daugiabučių namų administratorius ir atitinkamai koreguoti seniūnaičių sueigos nuostatus.

Šiuo klausimu buvo kreiptasi į miesto tarybos frakcijas, tačiau iki sausio 6 d. negauta pasiūlymų ir nepareikšta nuomonių.

**5. Išlaidų sąmatos, skaičiavimai, reikalingi pagrindimai ir paaiškinimai.**

Išlaidų nenumatoma.

**6. Lėšų poreikis sprendimo įgyvendinimui.**

Sprendimo įgyvendinimui lėšų poreikis nenumatomas.

**7. Galimos teigiamos ar neigiamos sprendimo priėmimo pasekmės.**

Sprendimas įgyvendint visų miesto gyventojų tinkamą atstovavimą per seniūnaičių instituciją.

Neigiamų pasekmių nenumatoma.

**PRIDEDAMA:**

Darbo grupės seniūnaitijų ribų keitimo tikslingumui išnagrinėti posėdžio protokolas, 2 lapai;

Informavimo ir e. paslaugų skyriaus vedėja Vilija Venckutė-Palaitienė